[Innocentius Episcopus servus servorum Dei carissimo in Christo filio Petro Clun. Abbati, ejusque successoribus regulariter substituendis in perpetuum. Quæ ad pacem spectant Ecclesiæ, libenti animo statuere volumus, et ut futuris temporibus inviolabiliter observentur attenta diligentia providere. Litem siquidem et controversiam, tu carissime in Domino fili Petre Abbas, et Clun. Monasterium, adversus dilectum filium nostrum Petrum Abbatem S. Egidii, et Monasterium suum diutius agitasti. Tu enim de subjectione tibi et prædecessoribus tuis per Apostolicam sedem concessa eos impetebas: Ille verò antiquam libertatem sui Monasterii intendebat, quæ tandem in nostra et fratrum nostrorum Episcoporum et Cardinalium præsentia apud Beljocum est hoc ordine terminata: ut videlicet si (quod absit) Religionis ordo, in Monasterio S. Egidii imminutus fuerit, ibidem tuo et successorum tuorum præcepto et consilio reformetur. Si quando verò te vel successores tuos ad idem Monasterium ire contigerit, reverenter suscipiamini, et quamdiu ibi fueritis, cum vestris omnibus honestè procuremini. Residendi quoque in sede ejusdem Abbatis, et Capitulum tenendi prædicto Abbate vel successoribus ejus præsentibus, et quæ ibidem corrigenda fuerint, corrigendi habeatis liberam facultatem. Verumtamen eodem Abbate decedente, vel ad locum alium ipso, vel ejus successoribus transmigrantibus, fratres Monasterii S. Egidii eligendi de Congregatione sua Abbatem absque impedimento habeant libertatem: ita tamen ut ipsis pro Abbate, qui ad aliud transierit Monasterium, de nullo alio, præterquam de Clun. Monasterio pastorem assumere liceat. Quo nimirum defuncto, vel etiam remoto de Congregatione sua, eligendi Abbatem, cum prædicto tamen tenore eamdem habeant facultatem. Pro recompensatione quoque fatigationum, expensarumque, quas nimirum te, vel prædecessores tui pro Monasterio S. Egidii pertulistis, idem Abbas consensu fratrum suorum obedientiam, quæ Limantium nuncupatur, cum pertinentiis suis tibi, et per te Clun. Monasterio donavit, et in jus ejus ac proprietatem in perpetuum transtulit. Quod si quis vos super eadem obedientia molestaverit, præfatus Petrus Abbas se ac successores suos secundum justitiam auctores et defensores constituit. Tu verò, dilecte fili Petre Abbas, præter ea, quæ dicta sunt, querimoniæ, quam adversus Monasterium S. Egidii habebas, habito fratrum tuorum consilio, in perpetuum renunciasti. Statutum etiam est, ut si Cluniacense Monasterium super Monasterio sancti Egidii haberet aliqua Privilegia, vel Cœnobium S. Egidii super Limantio, utrimque reddantur. Si qua verò extant generalia, nullum in hoc vigorem obtineant. Auctoritate igitur Dei, et nostra præcipimus, ut prædicta conventio absque ullius contradictione irrefragabiliter perpetim observetur. Si quis verò prædictæ concordiæ, et huic nostræ confirmationi contraïre præsumpserit, indignationem beatorum Petri et Pauli, ac nostram incurrat, et ab incœpto frustretur. Ego Innocentius Catholicæ Ecclesiæ Episcopus. Ego Matthæus Albanensis Episcopus. Ego Romanus Diac. Card. S. Mariæ in Porticu Noles. Ego Joannes tit. S. Grisogoni Presbyter Card. Ego Gregorius Diac. Cardinalis. SS. Sergii et Bachi. Ego Lucas Presbyter Card. tit. SS. Joannis et Pauli. Ego Otto Diaconus Card. S. Georgii. Ego Guido Diaconus Card. SS. Cosmæ et Damiani. Datum Valentiæ per manum Aymerici S. R. E. Diaconi Cardinalis et Cancellarii VIII. Kalendas Martii, Incarnationis Dominicæ anno M. C. XXXXII. Pontificatus verò Domni Innocentii Papæ secundi anno III.]